als_Latn dik_Latn sag_Latn
Anëtari i Kryesisë së Lidhjes Demokratike të Kosovës (LDK), Kujtim Shala, ka thënë deri të hënën Kryesisë së partisë degët e LDK-së do t’ia dorëzojnë propozimet e tyre për kandidaturat për Prishtinën.
“Të hënën ose të martën do të diskutojmë për Prishtinën. Deri më tani në disa raste kemi biseduar për Prishtinë, meqë kryeqyteti i ka disa specifika, por jo edhe për kandidaturat për kryetar të komunës”, është shprehur Shala për Epoka e Re, duke shtuar se LDK-ja do ta zyrtarizojë kandidatin më së largu deri të martën, duke mos e mohuar mundësinë që Isa Mustafa të rikandidojë për kryetar të Prishtinës. Pavarësisht se cili do të jetë kandidati, Shala ka thënë se LDK-ja do ta fitojë Prishtinën pa ndonjë problem.
“Konkurrencë do të ketë në çdo komunë, por ne mendojmë se diferencat e LDK-së karshi partive të tjera në Prishtinë dhe në disa komuna të tjera do të jenë më të mëdha. Kjo është garë dhe konkurrenca është e natyrshme, mirëpo Prishtinën do ta fitojmë pa problem”, ka thënë Shala./rtk/
als_Latn als_Latn als_Latn